Štvrtá správa Komisie Rade a Európskemu parlamentu o zachovávaní vízových požiadaviek niektorými tretími krajinami v rozpore so zásadou reciprocity v súlade s článkom 1 ods. 5 nariadenia Rady (ES) č. 539/2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti, zmeneného a doplneného nariadením (ES) č. 851/2005, pokiaľ ide o mechanizmus reciprocity /* KOM/2008/0486 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 23.7.2008 KOM(2008) 486 v konečnom znení ŠTVRTÁ SPRÁVA KOMISIE RADE A EURÓPSKEMU PARLAMENTU o zachovávaní vízových požiadaviek niektorými tretími krajinami v rozpore so zásadou reciprocity v súlade s článkom 1 ods. 5 nariadenia Rady (ES) č. 539/2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti, zmeneného a doplneného nariadením (ES) č. 851/2005, pokiaľ ide o mechanizmus reciprocity ŠTVRTÁ SPRÁVA KOMISIE RADE A EURÓPSKEMU PARLAMENTU o zachovávaní vízových požiadaviek niektorými tretími krajinami v rozpore so zásadou reciprocityv súlade s článkom 1 ods. 5 nariadenia Rady (ES) č. 539/2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti, zmeneného a doplneného nariadením (ES) č. 851/2005, pokiaľ ide o mechanizmus reciprocityOBSAH I. Úvod 3 II. Výsledky dosiahnuté od tretej správy Komisie o reciprocite 3 1. Dosiahnutá úplná reciprocita 3 1.1. Izrael 3 1.2. Malajzia 4 1.3. Paraguaj 4 2. Ďalší pokrok v oblasti reciprocity od správy z 13. septembra 2007 4 2.1. Austrália 4 2.2. Brazília 5 2.3. Brunejsko-darussalamský štát 5 2.4. Kanada 6 3. Žiadny pokrok v oblasti reciprocity od správy z 13. septembra 2007 6 3.1. Japonsko 6 3.2. Panama 7 3.3. Singapur 7 3.4. Spojené štáty americké 8 III. Záver 10 I. Úvod Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov (príloha I k nariadeniu, ďalej len „negatívny zoznam“), a krajín, ktorých štátni príslušníci sú oslobodení od tejto povinnosti (príloha II k nariadeniu, ďalej len „pozitívny zoznam“)[1], zmenené a doplnené nariadením Rady (ES) č. 851/2005 z 2. júna 2005[2], je základným nástrojom našej spoločnej vízovej politiky, ktorý poskytuje aj mechanizmus reciprocity pre prípady, keď tretia krajina uvedená na pozitívnom zozname si zachováva alebo zavádza vízovú povinnosť pre štátnych príslušníkov jedného alebo viacerých členských štátov. Prvá[3] a druhá správa o vízovej reciprocite[4] obsahujú úplný opis tohto mechanizmu. V tretej správe[5] v roku 2007 Komisia dospela k záveru, že dialóg s tretími krajinami v rámci nového mechanizmu reciprocity sa ukázal ako účinný. Úplná reciprocita sa dosiahla s Novým Zélandom a Mexikom. Značný pokrok sa dosiahol v dialógu s Austráliou. Okrem toho by sa s Brazíliou mala čoskoro prejednať komplexná dohoda o bezvízovom styku. V prípade Kanady a Spojených štátov amerických (USA) sa však dospelo k záveru, že sa dosiahol malý pokrok. Ak by táto situácia pretrvávala, mohli by sa zvážiť primerané odvetné opatrenia. Rada vo svojich záveroch z 18. septembra 2007 vzala na vedomie správu Komisie a uviedla, že príslušné orgány Rady budú pokračovať v diskusii. V tejto štvrtej správe sa hodnotia opatrenia, ktoré Komisia prijala od septembra 2007 voči tretím krajinám na pozitívnom zozname, naďalej vyžadujúcim víza od štátnych príslušníkov jedného alebo viacerých členských štátov. II. Výsledky dosiahnuté od tretej správy Komisie o reciprocite Po predložení tretej správy v Rade 18. septembra 2007 Komisia aktívne obnovila svoje úsilie. 1. Dosiahnutá úplná reciprocita 1.1. Izrael Oznámenie: Rumunsko Dňa 1. marca 2008 nadobudlo platnosť „nariadenie o vstupe do Izraela“ (oslobodenie od vízovej povinnosti) (zmena a doplnenie 5768-2008), ktoré stanovuje, že všetci štátni príslušníci Rumunska sú oslobodení od vízovej povinnosti pri vstupe do Izraela za účelom krátkodobého pobytu. Hodnotenie Úplná reciprocita v oblasti oslobodenia od vízovej povinnosti sa dosiahla voči všetkým členským štátom a pridruženým krajinám. 1.2. Malajzia Oznámenie: Bulharsko Dňa 21. januára 2008[6] Bulharsko informovalo Komisiu o tom, že bulharskí občania sú od 18. decembra 2007 oslobodení od vízovej povinnosti pri vstupe do Malajzie za účelom krátkodobého pobytu. Hodnotenie Úplná reciprocita v oblasti oslobodenia od vízovej povinnosti sa dosiahla voči všetkým členským štátom a krajinám pridruženým k Schengenskej dohode. 1.3. Paraguaj Oznámenia: Bulharsko, Rumunsko Bulharsko informovalo Komisiu, že dohoda o bezvízovom styku medzi Bulharskom a Paraguajom podpísaná 17. marca 2006 nadobudla platnosť 27. marca 2008[7]. V dôsledku toho bulharskí občania nemusia mať vízum pri vstupe do Paraguaja za účelom krátkodobého pobytu. Orgány Paraguaja informovali 10. augusta 2007 Komisiu, že podľa výnosu č. 1038 zo 17. mája 2007 nemusia mať štátni príslušníci Rumunska vízum pri vstupe do Paraguaja. Hodnotenie Úplná reciprocita v oblasti oslobodenia od vízovej povinnosti sa dosiahla voči všetkým členským štátom a krajinám pridruženým k Schengenskej dohode. 2. Ďalší pokrok v oblasti reciprocity od správy z 13. septembra 2007 2.1. Austrália Súčasná situácia Austrália vyžaduje od štátnych príslušníkov 14 členských štátov (Belgicko, Dánsko, Nemecko, Grécko, Španielsko, Francúzsko, Taliansko, Luxembursko, Malta, Holandsko, Rakúsko, Portugalsko, Fínsko a Švédsko), ako aj Islandu a Nórska, elektronické cestovné povolenie (ETA - Electronic Travel Authority). Od štátnych príslušníkov 11 členských štátov (Bulharsko, Česká republika, Estónsko, Cyprus, Lotyšsko, Litva, Maďarsko, Poľsko, Rumunsko, Slovinsko a Slovensko) vyžaduje elektronické vízum (e676). Štátni príslušníci všetkých týchto 11 členských štátov využívajú takzvaný „mechanizmus automatického vydávania“ (pozri prílohu 2 k prvej správe o vízovej reciprocite, ktorá obsahuje ďalšie vysvetlenie elektronických víz a „mechanizmu automatického vydávania“[8]). Opatrenia prijaté na dosiahnutie reciprocity Od správy z 13. septembra 2007 poskytla Austrália status „mechanizmu automatického vydávania“ zostávajúcim štyrom členským štátom: Slovensku od 20. marca 2008 a Bulharsku, Poľsku a Rumunsku od 16. júna 2008. Austrália odložila zavedenie systému „eVisitor“) od polovice roka 2008 do októbra 2008. Všetky členské štáty, vrátane krajín pridružených k Schengenskej dohode, bez ohľadu na ich súčasné postavenie, budú prvými krajinami, ktoré budú využívať tento systém. Podľa informácií, ktoré zaslalo austrálske ministerstvo pre prisťahovalectvo a štátne občianstvo (DIAC - Department of Immigration and Citizenship), systém eVisitor zabezpečuje, že: - eVisitor je povolenie na návštevu Austrálie za turistickým alebo obchodným účelom na maximálne obdobie troch mesiacov pri každom vstupe, - eVisitor je platný 12 mesiacov odo dňa jeho vydania, - žiadosti o vydanie povolenia eVisitor sa podávajú online a bezplatne. Hodnotenie Komisia víta posun Bulharska, Poľska, Rumunska a Slovenska k „mechanizmu automatického vydávania“. To znamená, že všetky členské štáty využívajú buď „mechanizmus automatického vydávania“ alebo potrebujú ETA. Komisia s potešením očakáva zavedenie systému eVisitor, pretože by to viedlo k rovnakému zaobchádzaniu so všetkými členskými štátmi. Komisia však bude dôkladne monitorovať uplatňovanie tohto systému, aby sa zabezpečilo, že tento systém bude zaručovať rovnaké zaobchádzanie aj v praxi. Len čo budú Komisii k dispozícii všetky informácie o systéme eVisitor, Komisia vypracuje hodnotenie o tom, či tento systém je alebo nie je rovnocenný schengenskému procesu podávania žiadostí o vydanie víz, ktorý je vymedzený v spoločných konzulárnych pokynoch. 2.2. Brazília Súčasná situácia Štátni príslušníci piatich členských štátov, konkrétne Cypru, Estónska, Lotyšska, Litvy a Malty, musia mať pri vstupe do Brazílie naďalej víza. Ústnym oznámením č. 9752 zo 7. novembra 2007[9] Rumunsko informovalo Komisiu o tom, že po nadobudnutí platnosti dohody medzi vládou Rumunska a vládou Brazílskej federatívnej republiky o zrušení vízového systému budú štátni príslušníci Rumunska od 11. novembra 2007 oslobodení od vízovej povinnosti pri tranzite a krátkodobých cestách. Opatrenia prijaté na dosiahnutie reciprocity Rada prijala 18. apríla 2008 rozhodnutie, ktorým sa Komisia poveruje začať rokovania medzi Európskym spoločenstvom a Brazíliou o uzatvorení dohody o zrušení víz pri krátkodobých pobytoch. Komisia sa 2. júla 2008 stretla s predstaviteľmi brazílskej misie v EÚ, aby začala tieto rokovania o dohode o zrušení víz pri krátkodobých pobytoch. Počas stretnutia sa obe strany dohodli na programe uskutočňovania týchto rokovaní, aby sa táto dohoda čo najskôr podpísala. Hodnotenie Komisia víta začatie rokovaní o dohode o zrušení víz pri krátkodobých pobytoch a urobí maximum pre to, aby sa táto dohoda čo najskôr uzatvorila. 2.3. Brunejsko-darussalamský štát Súčasná situácia Všetky členské štáty a pridružené krajiny môžu využívať bezvízový styk pri pobyte do 30 dní. Opatrenia prijaté na dosiahnutie reciprocity Ústnym oznámením č. 3668 z 22. apríla 2008 Rumunsko informovalo Komisiu o tom, že po rozhodnutí vlády Brunejsko-darussalamského štátu o zrušení vízovej povinnosti od 1. februára 2008 sú štátni príslušníci Rumunska oslobodení od vízovej povinnosti pri pobyte do 30 dní. Na internetovej stránke Ministerstva zahraničných vecí Brunejsko-darussalamského štátu sa uvádza, že všetky členské štáty a pridružené krajiny môžu využívať bezvízový styk pri pobyte do 30 dní. Hodnotenie Brunejsko-darussalamský štát povoľuje bezvízový styk na 30 dní väčšine krajín, s ktorými má dohodu o bezvízovom styku. Podľa informácií uvedených na internetovej stránke Ministerstva zahraničných vecí Brunejsko-darussalamského štátu sa opatrenie o bezvízovom styku pri pobyte do 90 dní vzťahuje iba na držiteľov bežných amerických strojovo snímateľných cestovných dokladov. Keďže štátni príslušníci z jednej tretej krajiny môžu využívať priaznivejší režim, Komisia sa bude snažiť získať od brunejsko-darussalamských orgánov objasnenie týkajúce sa tohto rozlišovania a po jeho získaní posúdi situáciu s Brunejsko-darussalamským štátom. 2.4. Kanada Súčasná situácia Vízová povinnosť sa zachovala voči štátnym príslušníkom Bulharska a Rumunska. Opatrenia prijaté na dosiahnutie reciprocity Od správy z roku 2007 Kanada zrušila vízovú povinnosť pre štátnych príslušníkov šiestich členských štátov: pre Českú republiku a Lotyšsko 31. októbra 2007 a pre Maďarsko, Litvu, Poľsko a Slovensko 29. februára 2008. Pokiaľ ide o Litvu a Poľsko, od 1. januára 2009 budú môcť cestovať do Kanady bez víz iba tí štátni príslušníci týchto krajín, ktorí sú držiteľmi cestovných pasov s biometrickými údajmi. Kanadská delegácia uskutočnila technické návštevy v Rumunsku 14. až 16. apríla 2008 a v Bulharsku 17. a 18. apríla 2008 s cieľom preskúmať vízové požiadavky. Očakáva sa, že záverečné správy z týchto technických misií budú dokončené v auguste 2008. Hodnotenie Komisia víta zrušenie vízovej povinnosti pre štátnych príslušníkov Českej republiky, Maďarska, Lotyšska, Litvy, Poľska a Slovenska. Komisia bude pokračovať v rokovaniach s Kanadou, pokiaľ ide o zrušenie vízovej povinnosti pre Bulharsko a Rumunsko. Komisia sa bude snažiť dosiahnuť rovnaké práva pre všetkých štátnych príslušníkov členských štátov EÚ, pokiaľ ide o status ich cestovných dokladov, s cieľom dosiahnuť úplnú reciprocitu s Kanadou. 3. Žiadny pokrok v oblasti reciprocity od správy z 13. septembra 2007 3.1. Japonsko Súčasná situácia Štátni príslušníci Rumunska stále podliehajú vízovej povinnosti. Opatrenia prijaté na dosiahnutie reciprocity Veľvyslanec Japonska v Európskej únii informoval Komisiu listom z 10. apríla 2008 o tom, že japonské orgány v súčasnosti posudzujú možnosť prijatia opatrení na rozšírenie oslobodenia od vízovej povinnosti na štátnych príslušníkov Rumunska v prípade krátkodobých pobytov v Japonsku. Japonské orgány vyzvali Komisiu a Rumunsko, aby spolupracovali pri zhromažďovaní príslušných informácií s cieľom rozplynúť niektoré z obáv japonských orgánov pred rozšírením oslobodenia od vízovej povinnosti. Hodnotenie Komisia berie na vedomie odpoveď Japonska zaslanú 10. apríla 2008, očakáva však úplnú odpoveď na svoje vlastné oznámenie z júla 2007. V súlade s textom dohodnutým na samite EÚ a Japonska v roku 2008 Komisia opakuje svoju žiadosť o úplnú reciprocitu v oblasti oslobodenia od vízovej povinnosti, pokiaľ ide o štátnych príslušníkov všetkých členských štátov EÚ, a zdôrazňuje význam zapojenia čelných predstaviteľov EÚ aj Japonska do riešenia tejto otázky. 3.2. Panama Súčasná situácia Štátni príslušníci Bulharska a Rumunska stále podliehajú vízovej povinnosti. Opatrenia prijaté na dosiahnutie reciprocity Pokiaľ ide o ústne oznámenia z 5. júla 2007 a 10. apríla 2008, prostredníctvom ktorých boli orgány Panamy požiadané o zrušenie vízovej povinnosti pre štátnych príslušníkov Bulharska a Rumunska, panamské orgány odpovedali 7. mája 2008 v tom zmysle, že sa začali administratívne postupy týkajúce sa zrušenia vízovej povinnosti pre občanov Rumunska a Bulharska. Hodnotenie Panamské orgány potvrdili svoj zámer zrušiť vízovú povinnosť pre štátnych príslušníkov Bulharska a Rumunska a za týmto účelom začali uskutočňovať svoje vnútorné postupy. Komisia zastáva názor, že panamským orgánom by sa mal dať k dispozícii primeraný čas na dokončenie týchto administratívnych postupov. Tento proces by sa však mal dôkladne monitorovať, aby sa podporilo rýchle vyriešenie tejto nedoriešenej otázky vízovej reciprocity. 3.3. Singapur Súčasná situácia Bezvízový styk sa vzťahuje na pobyty v trvaní do 30 dní v prípade pricestovania lietadlom a na pobyty v trvaní do 14 dní v prípade pricestovania po mori alebo súši, pričom táto lehota sa môže na mieste predĺžiť na dve 30-dňové obdobia v súlade so všeobecným rámcom bezvízového styku. Štátni príslušníci troch krajín (Austrália, Južná Kórea a Spojené štáty americké) však môžu v Singapure využívať preferenčný 90-dňový pobyt. Opatrenia prijaté na dosiahnutie reciprocity Komisia vyzvala 13. februára 2008 singapurské orgány na stretnutie na technickej úrovni s cieľom prerokovať možnosti obnovenia úplnej reciprocity v súlade s postupom navrhnutým v tretej správe o reciprocite: buď jednostranné zrušenie pre trojmesačné pobyty alebo podpísanie dohody o bezvízovom styku. Singapurské orgány informovali 1. apríla 2008 Komisiu, že nezavedú žiadnu zmenu svojho vízového programu. Okrem toho zdôraznili, že sa rokuje o dohodách o bezvízovom styku s Českou republikou, Estónskom a Bulharskom, ktoré majú umožniť štátnym príslušníkom týchto členských štátov vstúpiť do Singapuru na obdobie 90 dní bez potreby požiadať o predĺženie. Česká republika a Bulharsko informovali Komisiu o tom, že so Singapurom sa v súčasnosti nekonajú žiadne rokovania. Estónsko ešte neposkytlo žiadne informácie. Hodnotenie Komisia vyjadruje poľutovanie nad tým, že štátnym príslušníkom EÚ nebol povolený bezvízový pobyt v dĺžke troch mesiacov, hoci singapurskí občania môžu v EÚ využívať bezvízový pobyt v dĺžke „troch mesiacov v rámci šiestich mesiacov“. Komisia okrem toho zistila, že neexistuje žiadny náznak, že zrušenie víz pre obyvateľov EÚ dosiahne úroveň uvedených troch krajín, ktoré využívajú zvláštne výhody. Komisia preto navrhuje, aby sa pri analýze informácií doručených Singapurom a členskými štátmi, pokiaľ ide o rokovania o dohodách o bezvízovom styku, zvážilo zavedenie odvetných opatrení v súlade s článkom 1 ods. 4 nariadenia Rady č. 539/2001. 3.4. Spojené štáty americké (USA) Súčasná situácia Vízová povinnosť sa zachovala v prípade štátnych príslušníkov Bulharska, Českej republiky, Estónska, Grécka, Cypru, Lotyšska, Litvy, Maďarska, Malty, Poľska, Rumunska a Slovenska. Opatrenia prijaté na dosiahnutie reciprocity Komisia naďalej dôrazne predostierala otázku nereciprocity na rokovaniach s orgánmi USA na technickej a politickej úrovni, najmä na stretnutí ministerskej trojky EÚ a USA pre oblasť spravodlivosti, slobody a bezpečnosti 10. – 11. decembra 2007, na stretnutí ministerskej trojky pre oblasť spravodlivosti a vnútra EÚ a USA 12. – 13. marca 2008, a na samite EÚ a USA 10. júna 2008. Orgány USA dali 30. januára 2008 Komisii dva návrhy memoranda o porozumení (MoP), ktoré USA zamýšľajú podpísať s krajinami kandidujúcimi na program bezvízového styku (VWP - Visa Waiver Program) a s krajinami, ktoré sú už zapojené do programu VWP. Návrh MoP obsahoval niekoľko prvkov zodpovednosti ES, napríklad, elektronický systém cestovných povolení (ESTA - Electronic System for Travel Authorization), posilnené normy pre cestovné doklady a poskytovanie informácií zhromaždených podľa schengenských predpisov. Výbor stálych zástupcov (Coreper) súhlasil 12. marca 2008 s uplatňovaním dvojakej línie: „Aby bolo možné zahrnúť všetky členské štáty EÚ do programu bezvízového styku s USA, dohodlo sa, že členské štáty môžu iniciovať alebo rozvíjať bilaterálne záväzky s USA. V tomto zmysle sa má za to, že sa budú dodržiavať právne predpisy ES a že Komisia bude v plnej miere informovaná. Línia ES, o ktorej má rokovať Komisia, sa bude riadiť spoločným prístupom dohodnutým 5. marca 2008.“ Na stretnutí ministerskej trojky EÚ a USA pre oblasť spravodlivosti a vnútra 12. - 13. marca 2008 sa EÚ a USA dohodli prostredníctvom vyhlásenia, že budú postupovať po tejto dvojakej línii: „ O záležitostiach, ktoré spadajú pod zodpovednosť vnútroštátnych orgánov, sa bude rokovať s vnútroštátnymi orgánmi, zatiaľ čo o záležitostiach, ktoré spadajú pod zodpovednosť EÚ, sa bude rokovať s orgánmi EÚ.“ Pokiaľ ide o líniu ES-USA v rámci tejto dvojakej línie, Rada schválila 18. apríla 2008 mandát Komisie rokovať o dohode medzi Európskym spoločenstvom a USA, pokiaľ ide o určité podmienky zahrnutia do programu bezvízového styku s USA v súlade s oddielom 711 zákona USA „Implementing Recommendations of the 9/11 Commission Act of 2007“ („vykonávacie odporúčania aktu Komisie 9/11 z roku 2007“). V súlade s týmto mandátom Komisia vypracovala návrh dohody medzi ES a USA, ktorý parafovali členské štáty. Účelom tejto dohody je zabezpečiť splnenie zákonných požiadaviek USA na vstup do programu bezvízového styku s USA alebo na pokračovanie účasti v programe bezvízového styku s USA, ktoré spadajú pod právomoc ES. Tento návrh dohody slúžil ako základ na prvé stretnutie Komisie s orgánmi USA dňa 29. apríla 2008, kde sa rokovalo o podmienkach programu bezvízového styku s USA spadajúcich pod právomoc ES. Na tomto stretnutí USA potvrdili svoj záväzok spolupracovať pri rozvíjaní tejto línie ES. Výmena informácií má pre orgány USA v rámci línie ES kľúčový význam. Komisia a členské štáty však zastávajú názor, že v dôsledku právnych obmedzení nie je možná výmena informácií z databáz EÚ (napríklad Eurodac a SIS) s tretími krajinami. Komisia sa však zaviazala preskúmať ďalšie možnosti spoločnej výmeny informácií s orgánmi USA. Tieto skutočnosti boli zopakované v liste podpredsedu Barrota zaslanom tajomníkovi Chertoffovi 25. júna 2008, v ktorom Barrot naznačil potrebu zabezpečiť splnenie zákonných požiadaviek USA, spadajúcich pod právomoc ES (repatriácia, kvalitnejšie cestovné doklady a posilnená bezpečnosť na letiskách), na vstup do programu bezvízového styku s USA alebo na pokračovanie účasti v programe bezvízového styku s USA. USA ešte neodpovedali na tento list. V rámci línie ES musí Komisia zhodnotiť aj to, či cestovné povolenie v rámci ESTA je rovnocenné vízovej povinnosti alebo nie. Predbežné konečné nariadenie týkajúce sa ESTA bolo uverejnené vo federálnom registri 9. júna 2008. Na základe tohto predbežného konečného nariadenia Komisia poskytne predbežné hodnotenie, či cestovné povolenie v rámci ESTA je alebo nie je rovnocenné so schengenským procesom podávania žiadostí o vydanie víz, ktorý je vymedzený v spoločných konzulárnych pokynoch. Komisia v hodnotení poskytne aj analýzu dôsledkov ESTA na ochranu osobných údajov. Konečné hodnotenie však Komisia bude môcť poskytnúť až po uverejnení konečného nariadenia vo federálnom registri, t. j. 60 dní pred nadobudnutím platnosti nariadenia. Pokiaľ ide o bilaterálne opatrenia, MoP s USA podpísalo sedem členských štátov: Česká republika 27. februára 2008, Estónsko a Lotyšsko 12. marca 2008, Maďarsko, Litva a Slovensko 17. marca 2008 a Malta 11. apríla 2008. Okrem toho Bulharsko podpísalo s USA 17. júna 2008 predbežné vyhlásenie, v ktorom sú uvedené požiadavky na vstup do programu bezvízového styku s USA týkajúce sa bezpečnosti. Aby sa zlepšila spolupráca v boji proti terorizmu, vrátane spolupráce medzi spravodajskými službami v oblasti spoločného využívania informácií týkajúcich sa hrozieb teroristických útokov, USA sa snažia o bilaterálne opatrenia s niektorými členskými štátmi. Napríklad Nemecko podpísalo 11. marca 2008 dohodu o posilnení spolupráce v oblasti predchádzania závažnej trestnej činnosti a boja proti nej a Maďarsko podpísalo 20. mája 2008 dohodu s USA o výmene skríningových informácií o známych teroristoch alebo podozrivých z terorizmu. Hodnotenie Od správy z 13. septembra 2007 USA podpísali s členskými štátmi sedem MoP a predbežné vyhlásenie s ďalším členským štátom; USA sa zapojili sa do rokovaní o línii ES a oznámili predbežné konečné nariadenie týkajúce sa ESTA. Do programu bezvízového styku s USA však nevstúpil žiadny ďalší členský štát. EÚ a USA opakovane potvrdili svoj spoločný cieľ dosiahnuť čo najskôr bezpečné bezvízové cestovanie medzi členskými štátmi a USA, v úplnom súlade s platnými právnymi predpismi. Tento cieľ bol nedávno opäť zdôraznený na samite EÚ a USA 10. júna 2008, kde sa spoločne schválilo vyhlásenie, v ktorom sa uvádza: „Budeme spolupracovať na posilnení bezpečnosti bezvízového cestovania a USA sú naďalej zaviazané čo najskôr rozšíriť svoj program bezvízového styku na všetky členské štáty EÚ, vrátane zaradenia ďalších členských štátov EÚ do programu bezvízového styku tento rok.“ Z hľadiska uvedených skutočností Komisia zastáva názor, že ak USA nedodržia dvoje sľuby zaradiť ďalšie členské štáty EÚ do programu bezvízového styku s USA pred koncom tohto roka, mali by sa zvážiť primerané opatrenia voči USA, aby sa urýchlil pokrok smerom k úplnej reciprocite. Ak do konca roka 2008 nebudú zaradené do programu bezvízového styku s USA žiadne ďalšie členské štáty, Komisia navrhne odvetné opatrenia, napríklad dočasné obnovenie vízovej povinnosti pre štátnych príslušníkov USA s diplomatickými a služobnými/úradnými pasmi, a to od 1. januára 2009. Toto dočasné opatrenie sa zruší po dosiahnutí skutočného pokroku smerujúceho k vízovej reciprocite s USA. Pokiaľ ide o ESTA, Komisia poskytne predbežné hodnotenie a konečné hodnotenie poskytne až po uverejnení konečného nariadenia vo federálnom registri. III. Záver Komisia zastáva názor, že od poslednej správy z 13. septembra 2007 sa opäť ukázalo, že dialóg s tretími krajinami v rámci nového mechanizmu reciprocity je účinný. Úplná vízová reciprocita sa dosiahla s ďalšími troma tretími krajinami (Izrael, Malajzia a Paraguaj). Komisia okrem toho dosiahla značný pokrok v dialógu s Kanadou, v prípade ktorej sa vízová povinnosť zachovala iba pre Bulharsko a Rumunsko. V dialógu s Austráliou Komisia dosiahla prístup všetkých členských štátov k „mechanizmu automatického vydávania“ a rovnaké zaobchádzanie so štátnymi príslušníkmi všetkých členských štátov od októbra 2008. Implementácia austrálskeho systému eVisitor sa však bude dôkladne monitorovať. Začali sa rokovania o dohode o bezvízovom styku v prípade krátkodobých pobytov medzi Európskym spoločenstvom a Brazíliou s cieľom dosiahnuť úplnú vízovú reciprocitu s Brazíliou. V prípade Japonska, Panamy, Singapuru a USA sa nedosiahol žiadny pokrok. Pokiaľ ide o Singapur, Komisia navrhuje zavedenie odvetných opatrení, ak sa v primeranej lehote nedosiahne úplná reciprocita. Pokiaľ ide o USA, napriek všetkým snahám Komisie a jednotlivých členských štátov a sľubom USA, že tohto roku zaradia ďalšie členské štáty do programu bezvízového styku s USA, nebol dosiahnutý žiadny skutočný pokrok. Komisia preto navrhne odvetné opatrenia, napríklad dočasné obnovenie vízovej povinnosti pre štátnych príslušníkov USA, ktorí sú držiteľmi diplomatických a služobných/úradných pasov, od 1. januára 2009, ak sa nedosiahne žiadny pokrok. Pokiaľ ide o ESTA USA, Komisia vypracuje predbežné hodnotenie a konečné hodnotenie poskytne až po uverejnení konečného nariadenia vo federálnom registri. Vzhľadom na význam, ktorý má dosiahnutie úplnej reciprocity, Komisia týmto oznamuje svoj zámer najneskôr do 30. júna 2009 opäť predložiť Európskemu parlamentu a Rade správu o týchto záležitostiach, hoci podľa článku 1 ods. 5 nariadenia Rady (ES) č. 851/2005 stačí, ak túto správu predloží do 30. júna 2010. [1] Ú. v. ES L 81, 21.3.2001, s. 1. [2] Ú. v. EÚ L 141, 4.6.2005, s. 3. [3] KOM(2006) 3 v konečnom znení. [4] KOM(2006) 568 v konečnom znení. [5] KOM(2007) 533 v konečnom znení. [6] Ú. v. EÚ C 62, 7.3.2008, s. 2. [7] Čakáme na oficiálne oznámenie Bulharska. [8] KOM(2006) 3 v konečnom znení. [9] Ú. v. EÚ C 19, 25.1.2008, s. 1.